Tog brudt sammen nær Hvidovre Station. Folk sad i varmt tog i næsten to timer.

Et fyldt tog på vej mod Kalundborg holdt fredag stille i næsten to timer tæt på Hvidovre Station på årets varmeste dag.

Ifølge Ritzau er to personer kørt på hospitalet i forbindelse med togsammenbruddet for at holdes under observation for dehydrering. Det oplyser Vestegnens Politi.

Ifølge Bjørn Bech, der sad i toget, holdt det på et sted, hvor der er skinner på begge sider. Derfor ventede folk i over fem kvarter, forklarede han.

- Der er varmt i toget. Togets aircondition har ikke virket siden, jeg kom ind i toget, og det er ikke meget, vi har fået at vide af personalet, lød det fra Bjørn Bech, før toget blev hentet af en hjælpevogn omkring klokken 18 og bragte passagerene til nærmeste station.

Folk forlader toget

Bjørn Bech fortalte, at dørene kortvarigt blev åbnet i toget, så der kunne komme luft ind. De blev dog hurtigt lukket igen, da folk begyndte at forlade toget og gå ud på skinnerne.

Noget man bør holde sig fra, advarer pressevagten hos DSB.

- Det er farligt at forlade et tog, der holder midt ude i et terræn som dette. Derfor skal folk blive i toget, ind til de får besked på andet, lyder det.

Ifølge DSB holdt alle S-tog mellem Valby Station og Glostrup stille, fordi der var personer, der opholdt sig tæt på skinnerne ved Hvidovre Station.

S-togene holder i øjeblikket mellem Valby St. og Høje Taastrup St.: Det skyldes, at der går personer for tæt… https://t.co/P5SZUTILUu #dsb — DSB (@omDSB) August 26, 2016

Også flere andre steder i hovedstadsområdet, har der været problemer med togtrafikken. Problemerne med togtrafikken skyldes dels problemer med signaler og køreledninger mellem henholdsvis Klampenborg og Ballerup samt Holte og Hillerød og dels det sammenbrudte tog i Hvidovre skriver Ritzau.

Ifølge Bjørn Bech kunne man på et tidspunkt høre sirener i nærheden af toget.

Det bekræfter DSB.

- Der er tilkaldt politi til stedet for at få folk væk fra skinnerne. Der er blevet tilkaldt en hjælpevogn, der vil fjerne toget hurtigst muligt, oplyser DSB.

Det lykkedes at få toget fjernet ved 18-tiden fredag aften.